1.  ปัจจัยความเสี่ยง

ในการดำเนินธุรกิจด้านสื่อป้ายโฆษณาภายนอกที่อยู่อาศัย (Out of Home Media)
นอกเหนือจากความเสี่ยงในการดำเนินธุรกิจ โดยทั่วไปแล้ว ยังมีความเสี่ยงที่ควรพิจารณาอีก ดังนี้

1.  ความเสี่ยงเกี่ยวกับการดำเนินธุรกิจ

การประกอบธุรกิจสื่อป้ายโฆษณาจะมีปัจจัยเงื่อนไขทางเศรษฐกิจภาพรวมและดัชนีความเชื่อมั่นทางธุรกิจรวม
เป็นตัวแปรสำคัญอย่างยิ่งยวดต่อผลประกอบการ
เนื่องจากการตัดสินใจในงบประมาณการโฆษณาของลูกค้า
มีความสัมพันธ์โดยตรงกับสภาวะทางเศรษฐกิจ ดังนั้นการชะลอตัวทางเศรษฐกิจ
และความไม่แน่นอนทางการเมือง ก่อให้เกิดการเปลี่ยนแปลงในการใช้งบโฆษณาของลูกค้า
ในการมองหาช่องทางการโฆษณาใหม่ๆ ที่มีต้นทุนต่ำกว่า
อันก่อให้เกิดผลกระทบอย่างสำคัญต่อเป้าหมายรายได้ของบริษัท
ซึ่งทำให้มีผลอัตราการเติบโตของรายได้ ของบริษัท ปี 2550
ไม่เป็นไปตามเป้าหมายทำให้อัตรารายได้ลดลงจากปี 2549 ร้อยละ 12
ในขณะที่บริษัทยังคงมีต้นทุนคงที่ ของสื่อป้ายโฆษณา คือค่าเสื่อมราคา ค่าเช่าที่ดิน
ค่าสัมปทานของป้ายโฆษณา ซึ่งมีคุณลักษณะที่มีข้อผูกพันทางสัญญาที่ต่อเนื่อง
ทำให้บริษัทสามารถปรับตัวด้านการบริหารต้นทุนบริการได้ค่อนข้างยาก
กับสภาวะเศรษฐกิจและการเมืองที่ไม่แน่นอนดังกล่าว
อย่างไรก็ตามบริษัทได้ดำเนินการและวางมาตรการรองรับกับสภาวะดังกล่าว
โดยมีการพิจารณาการยกเลิกและสิ้นสุดสัญญาเช่าที่ดินในทำเลที่ไม่สร้างผลกำไร
และย้ายโครงป้ายไปในทำเลใหม่ที่เป็นที่ต้องการของลูกค้าที่มีการระบุชัดเจน
และพัฒนารูปแบบของสื่อป้ายโฆษณาที่มีความหลากหลายมากขึ้น โดยเฉพาะสื่อป้ายโฆษณาขนาดเล็ก
ทำให้สัดส่วนของสื่อป้ายโฆษณาของบริษัท มีสัดส่วนที่เหมาะสมในแต่ละประเภท และ
ครอบคลุมกับความต้องการที่เปลี่ยนแปลงไปตามสภาวะเศรษฐกิจ

1.2 ความเสี่ยงด้านการเงิน

ณ สิ้นปี 2550 บริษัทมีมูลค่าลูกหนี้การค้าจำนวน 83 ล้านบาท และมีการหักค่าเผื่อหนี้สงสัยจะสูญแล้ว
จำนวน 29 ล้านบาท ซึ่งค่าเผื่อหนี้สงสัยจะสูญจำนวน 5 ล้านบาทเป็นส่วนที่ตั้งเพิ่มในปี 2550
ซึ่งนับเป็นมูลค่าที่ไม่สูง เมื่อเทียบกับยอดขายของปี 2550 คิดเป็นร้อยละ 1
บริษัทพิจารณาความเสี่ยงทางด้านการเงิน หากลูกหนี้ผิดนัดชำระหนี้ หรือ
ลูกหนี้ไม่มีความสามารถในการชำระหนี้ได้ จะมีผลกระทบต่อกระแสเงินสด และ ผลกำไรของบริษัท
ซึ่งบริษัทได้ปรับปรุงและกำหนดนโยบาย เงื่อนไขการชำระเงิน โดยให้ข้อเสนอเงื่อนไขพิเศษต่างๆ
สำหรับลูกค้าที่ชำระเงินก่อนกำหนด ทั้งนี้บริษัทยังกำหนดให้ลูกค้ารายใหม่
ที่ยังไม่เคยมีรายการทางการค้ากับบริษัท ทำการสั่งจ่ายเช็คล่วงหน้า
เพื่อเป็นมาตรการลดความเสี่ยงต่อการชำระเงินล่าช้า
และหนี้สูญที่อาจจะเกิดได้ในสภาวะเศรษฐกิจที่ชะลอตัว
ในขณะที่บริษัทดำเนินนโยบายและมุ่งเน้นกระบวนการติดตามเร่งรัดหนี้สินที่คงค้าง
ตามขั้นตอนทางกฎหมายอย่างเคร่งครัด

1.3 ความเสี่ยงจากข้อกฎหมายควบคุมป้ายโฆษณา

บริษัทฯได้มีแนวนโยบายที่ชัดเจนในการดำเนินการและประกอบธุรกิจให้เป็นไปตามพระราชบัญญัติควบคุมอาคาร
พ.ศ. 2522 หรือกฎเกณฑ์อื่นที่เกี่ยวข้อง ทั้งในส่วนที่เป็นกฎกระทรวงและข้อบัญญัติกรุงเทพมหานคร
และเทศบัญญัติที่บังคับใช้ใดๆ อย่างไรก็ตาม ในปี 2550 บริษัทฯ ได้รับข้อมูลจาก กองควบคุมอาคาร
สำนักการโยธา ในเรื่องของป้ายโฆษณาที่ก่อสร้างไม่ถูกต้องของบริษัทฯ
และข้อมูลดังกล่าวได้เผยแพร่ทั่วไปใน เว็บไซด์ ของ สมาคมป้ายและโฆษณา เมื่อ วันที่ 12
กรกฎาคม 2550 ดังนั้นบริษัทฯจะทำการเปิดเผยข้อมูล ชี้แจง ข้อเท็จจริง
เกี่ยวกับความเสี่ยงจากการถูกคำสั่งให้รื้อถอนป้ายโฆษณา และ
อาจมีผลกระทบต่อฐานะทางการเงินของบริษัทฯดังนี้

ในปี 2550 ป้ายโฆษณาของบริษัทฯที่ถูกระบุว่ามีคุณสมบัติไม่ถูกต้อง โดยก่อสร้างผิดแบบและอันตราย
ซึ่งส่วนใหญ่เป็นป้ายโฆษณาในพื้นที่การรถไฟแห่งประเทศไทยบริเวณถนนวิภาวดีรังสิต
นั้นตามข้อเท็จจริง บริษัทฯได้ก่อสร้างป้ายโฆษณาจำนวน 113
โครงโดยยื่นขออนุญาตก่อสร้างต่อสำนักการโยธา โดยกำหนดระยะร่นจากถนนวิภาวดี
เพื่อกำหนดความสูงของป้ายโฆษณา
ต่อมาเจ้าพนักงานท้องถิ่นได้มีคำสั่งให้แก้ไขความสูงของป้ายโดยกำหนดจากถนน Local Road
ซึ่งต่อมาภายหลัง เจ้าพนักงานท้องถิ่นได้มีการเพิกถอนคำสั่งเมื่อวันที่ 11 สิงหาคม 2549
แต่ในขณะที่ กองควบคุมอาคาร สำนักการโยธา ยังมิได้ปรับปรุงข้อมูลดังกล่าว
ส่วนป้ายโฆษณาของบริษัทฯที่ถูกระบุว่า ไม่มีใบอนุญาตนั้นเป็นกรรมสิทธิ์ของเจ้าของพื้นที่ และ
ผู้ประกอบรายอื่นที่บริษัทฯไปดำเนินการเช่าต่ออีกช่วงหนึ่ง

บริษัทฯได้ดำเนินการบริหารความเสี่ยงจากข้อกฎหมายดังกล่าว
โดยมีนโยบายก่อสร้างป้ายโฆษณาที่ได้รับอนุญาตถูกต้องก่อนเท่านั้น และ
ดำเนินนโยบายการเช่าช่วงป้ายโฆษณาแทนการลงทุนก่อสร้างป้าย
รวมถึงมีคณะทำงานติดตามการปรับปรุงข้อกฎหมายอย่างต่อเนื่อง
เพื่อมิให้การเปลี่ยนแปลงกฎระเบียบเหล่านั้น มีผลกระทบที่มีนัยสำคัญกับ
กับสื่อโฆษณาที่เป็นรายได้หลักของบริษัทฯ นอกจากนี้บริษัทฯยังดำเนินการประสานงานกับ
บริษัทตรวจสอบโครงสร้างอาคารและป้ายโฆษณาที่ขึ้นทะเบียนกับกรมโยธาธิการและผังเมืองดำเนินการตรวจสอบและรับรองป้ายโฆษณาทุกป้ายของบริษัทฯ